Fellene skal varsle om kommende bladskimmelsporer og hindre unødvendig sprøyting.

Trussel mot agurken

Agurkbladskimmel er den største trusselen mot agurkproduksjonen i Rygge. Denne kommunen står for hoveddelen av agurkproduksjonen i Norge.

Soppsporene kommer ofte bardus på bøndene på sensommeren.

I samarbeid med Bioforsk, har de nå utviklet en felle som fanger opp sporene når de kommer luftveien, opplyser Bioforsk.

Slipper sprøyting

– Det betyr at de slipper å sprøyte forebyggende hvis det ikke er soppsporer i åkeren. Og når de eventuelt kommer, vil vi oppdage det så tidlig at de får sprøytet før angrepet er i gang, sier forskningsleder Arne Hermansen ved Bioforsk Plantehelse.

Forskningsprosjektet ble startet i 2005. Selve fella står på tre bein og beveger seg slik at åpningen alltid står mot vindretningen. Og ved hjelp av den diagnosemetoden som nå er utviklet, gjenkjenner fella DNA-et i agurkbladskimmel.

Betydelig reduksjon

– Agurkbladskimmel forårsakes av en sopplignende organisme og kan føre til betydelig avlingsreduksjon dersom den får utvikle seg fritt. Bladene angripes, og det dannes sporer på bladene. Vi antar at den første smitten her i landet hvert år blir spredd med vinden fra åkre i Danmark eller Sverige, sier Hermansen.

Produsentene anslår at angrepene koster dem tre øre for hver kilo levert agurk.